Document ID: 31992R2175

ΚΑΝΟΝΙΣΜΟΣ (ΕΟΚ) αριθ. 2175/92 ΤΗΣ ΕΠΙΤΡΟΠΗΣ της 30ής Ιουλίου 1992 όσον αφορά τις λεπτομέρειες εφαρμογής του ειδικού καθεστώτος για τον εφοδιασμό των Καναρίων Νήσων με προϊόντα του τομέα των μεταποιημένων οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 όσον αφορά τα ειδικά μέτρα τα σχετικά με ορισμένα γεωργικά προϊόντα προς όφελος των Καναρίων Νήσων (1), και ιδίως το άρθρο 3 παράγραφος 4,
τον κανονισμό (ΕΟΚ) αριθ. 1676/85 του Συμβουλίου της 15ης Ιουνίου 1985 σχετικά με την αξία της λογιστικής μονάδας και τις τιμές μετατροπής που ισχύουν στο πλαίσιο της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12,
Εκτιμώντας:
ότι, σύμφωνα με τα άρθρα 2 και 3 του κανονισμού (ΕΟΚ) αριθ. 1601/92, θα πρέπει να προσδιοριστούν, για τον τομέα των μεταποιημένων προϊόντων με βάση οπωροκηπευτικά, οι ποσότητες ορισμένων προϊόντων από τον ειδικό ισολογισμό εφοδιασμού τα οποία αντιστοιχούν στους κωδικούς ΣΟ 2007 99 και 2008 και τα οποία δικαιούνται απαλλαγής των δασμών κατά την άμεση εισαγωγή από τρίτες χώρες ή ενισχύσεων για τις αποστολές τις προερχόμενες από την υπόλοιπη Κοινότητα-
ότι θα πρέπει να καθορισθούν τα ποσά των προαναφερθεισών ενισχύσεων για τον ανεφοδιασμό του αρχιπελάγους των Καναρίων Νήσων σε μεταποιημένα προϊόντα με βάση φρούτα- ότι οι ενισχύσεις αυτές θα πρέπει να καθορισθούν λαμβάνοντας υπόψη κυρίως τις δαπάνες ανεφοδιασμού με αφετηρία τη διεθνή αγορά, τις ιδιαίτερες συνθήκες που διαμορφώνονται από τη γεωγραφική θέση του αρχιπελάγους των Καναρίων και τις τιμές που εφαρμόζονται κατά την εξαγωγή τους στα νησιά αυτά-
ότι οι κοινές λεπτομέρειες εφαρμογής του καθεστώτος ανεφοδιασμού των Καναρίων Νήσων σε ορισμένα γεωργικά προϊόντα καθορίζονται με τον κανονισμό (ΕΟΚ) αριθ. 1695/92 της Επιτροπής (4)- ότι θα πρέπει να θεσπιστούν οι συμπληρωματικές λεπτομέρειες εφαρμογής προσαρμοσμένες στις ισχύουσες στον τομέα των μεταποιημένων προϊόντων με βάση τα οπωροκηπευτικά εμπορικές πρακτικές, όσον αφορά, κυρίως τη διάρκεια ισχύος των πιστοποιητικών και το ποσό των εγγυήσεων που διασφαλίζουν την τήρηση των υποχρεώσεων των συναλλασσομένων-
ότι θα πρέπει, για την ορθή διοικητική διαχείριση του καθεστώτος ανεφοδιασμού, να προβλεφθεί ένα χρονοδιάγραμμα για την υποβολή των αιτήσεων πιστοποιητικών και μια προθεσμία μελέτης για την έκδοση των τελευταίων αυτών-
ότι, σύμφωνα με τον κανονισμό (ΕΟΚ) αριθ. 1601/92, το καθεστώς ανεφοδιασμού εφαρμόζεται από την 1η Ιουλίου 1992- ότι θα πρέπει να προβλεφθεί η εφαρμογή των λεπτομερειών εφαρμογής του καθεστώτος αυτού κατά την ίδια ημερομηνία-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την εφαρμογή των άρθρων 2 και 3 του κανονισμού (ΕΟΚ) αριθ. 1601/92, οι ποσότητες των προβλέψεων για τον εφοδιασμό σε μεταποιημένα προϊόντα με βάση φρούτα που δικαιούνται απαλλαγής δασμών κατά την εισαγωγή με προέλευση τρίτες χώρες ή κοινοτικής ενισχύσεως καθορίζονται στο παράρτημα Ι.
2. Με την επιφύλαξη αναθεώρησης των εν λόγω προβλέψεων, οι αντίστοιχες ποσότητες που ορίζονται για το ένα ή το άλλο από τα προϊόντα, που απαριθμούνται στο μέρος ΙΙ του παραρτήματος Ι, μπορούν να υπερβληθούν, εντός του ορίου του 20 %, εφόσον τηρείται η συνολική ποσότητα.
Άρθρο 2
Η προβλεπόμενη στο άρθρο 3 παράγραφος 2 του κανονισμού (ΕΟΚ) αριθ. 1601/92, ενίσχυση για τα προϊόντα που περιλαμβάνονται στον προβλεπόμενο ισολογισμό ανεφοδιασμού τα οποία προέρχονται από την αγορά της Κοινότητας καθορίζεται στο παράρτημα ΙΙ.
Άρθρο 3
1. Εφαρμόζονται οι διατάξεις του κανονισμού (ΕΟΚ) αριθ. 1695/92.
2. Για τα προϊόντα τα οποία υπόκεινται στους κωδικούς ΣΟ 2007 99, 2008 20, 2008 30, 2008 40, 2008 50, 2008 70, 2008 80, 2008 92, και 2008 99, με εξαίρεση όσα αναφέρονται στο παράρτημα IV του κανονισμού (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (5), όπως τροποποιήθηκε τελευταία από τον κανονισμό (ΕΟΚ) αριθ. 1569/92 (6), εφαρμόζεται το ευεργέτημα της απαλλαγής από τους δασμούς όπως προβλέπεται στο άρθρο 3 του κανονισμού (ΕΟΚ) αριθ. 1695/92.
Άρθρο 4
Η Ισπανία ορίζει την αρμόδια αρχή για:
α) την έκδοση των πιστοποιητικών εισαγωγής και απαλλαγής από τους δασμούς-
β) την έκδοση του πιστοποιητικού ενίσχυσης το οποίο προβλέπεται από το άρθρο 4 παράγραφος 1 του κανονισμού (ΕΟΚ) αριθ. 1695/92-
γ) την πληρωμή της ενίσχυσης στους ενδιαφερόμενους επιχειρηματίες.
Άρθρο 5
1. Οι αιτήσεις για την έκδοση πιστοποιητικών υποβάλλονται στην αρμόδια αρχή τις πρώτες εργάσιμες ημέρες κάθε μήνα. Η αίτηση πιστοποιητικού γίνεται αποδεκτή μόνον εάν:
α) δεν ξεπερνά τη διαθέσιμη ποσότητα για κάθε κωδικό προϊόντων που αναφέρεται στο παράρτημα Ι, το οποίο δημοσιεύει η αρμόδια αρχή-
β) προσκομίζεται η απόδειξη ότι ο ενδιαφερόμενος έχει συστήσει εγγύηση ύψους 20 Ecu ανά 100 χιλιόγραμμα, πριν την εκπνοή της προθεσμίας που προβλέπεται για την υποβολή των αιτήσεων πιστοποιητικών- για τα προϊόντα που εμπίπτουν στους κωδικούς ΣΟ 2008 30 και 2008 70, η εγγύηση ορίζεται σε 15 Ecu ανά 100 χιλιόγραμμα.
2. Τα πιστοποιητικά εκδίδονται τη δέκατη εργάσιμη ημέρα κάθε μήνα, το αργότερο.
3. Όταν τα πιστοποιητικά έχουν εκδοθεί για ποσότητες μικρότερες εκείνων για τις οποίες υποβλήθηκε αίτηση σε εφαρμογή του άρθρου 5 του κανονισμού (ΕΟΚ) αριθ. 1695/92, ο επιχειρηματίας μπορεί να την ανακαλέσει, γραπτώς, εντός τριών εργάσιμων ημερών από την ημερομηνία παράδοσής τους- σε τέτοιες περιπτώσεις, η εγγύηση η σχετική με το πιστοποιητικό, αποδεσμεύεται.
Άρθρο 6
Η διάρκεια ισχύος των πιστοποιητικών εκπνέει την τελευταία ημέρα του μήνα που ακολουθεί το μήνα της έκδοσής των.
Άρθρο 7
Η πληρωμή των ενισχύσεων που προβλέπονται από το άρθρο 2 διενεργείται για τις ποσότητες που πράγματι χορηγήθηκαν.
Η ισοτιμία για την πληρωμή της ενίσχυσης σε εθνικό νόμισμα είναι η γεωργική ισοτιμία που ισχύει την πρώτη ημέρα του μήνα κατά τον οποίο υποβάλλεται η αίτηση για έκδοση πιστοποιητικού ενίσχυσης.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουλίου 1992.

Labels: 3
17
18